b'\n_START_ARTICLE_\nTailando geografija\n_START_SECTION_\nGeologija ir naudingosios i\xc5\xa1kasenos\n_START_PARAGRAPH_\nKalnai, i\xc5\xa1sid\xc4\x97st\xc4\x99 \xc5\xa1iaur\xc4\x97s, vakar\xc5\xb3 ir piet\xc5\xb3 Tailande priklauso paleozojaus piet\xc5\xb3 Azijos geosinklinalinei rauk\xc5\xa1lei, kuri susiformavo mezozojaus geologin\xc4\x97je eroje. Kalnai sudaryti i\xc5\xa1 skal\xc5\xabn\xc5\xb3, smiltainio ir klin\xc4\x8di\xc5\xb3 su paleozojaus ir triaso eksfuzija, turin\xc4\x8di\xc4\x85 dideli\xc5\xb3 granito k\xc5\xabn\xc5\xb3. \xc5\xa0alies rytuose st\xc5\xabkso didel\xc4\x97 mezozojaus smiltainio sritis\xc2\xa0\xe2\x80\x93 Korato plynauk\xc5\xa1t\xc4\x97. Tailando centrin\xc4\x97je dalyje yra tektonin\xc4\x97 \xc4\xafdauba susidariusi kainozojaus eroje ir sudaryta i\xc5\xa1 5\xe2\x80\x937\xc2\xa0km storio nuos\xc4\x97dini\xc5\xb3 uolien\xc5\xb3. \xc5\xa0iai \xc4\xafdaubai priklauso Menamo lyguma ir Siamo \xc4\xaflanka. Tailande gausu karstini\xc5\xb3 urv\xc5\xb3, did\xc5\xbeiausia\xc2\xa0\xe2\x80\x93 Fravangdengo (angl. Phra Wang Daeng Cave) yra 13,5\xc2\xa0km ilgio._NEWLINE_Mezozojaus uolienose randami alavo, volframo telkiniai. Paleozojaus\xc2\xa0\xe2\x80\x93 stibio, fluorito, \xc5\xa1vino, cinko, barito, gele\xc5\xbeies r\xc5\xabdos ir Mangano r\xc5\xabdos. Pietiniuose ir centriniuose rajonuose randama lignito, halito ir kalio druskos Korato plynauk\xc5\xa1t\xc4\x97je. Vakaruose yra rubino ir safyro telkiniai.\n_START_SECTION_\nVidaus vandenys\n_START_PARAGRAPH_\nTailando teritorijoje ir \xc5\xa1alies pasienyje teka labai vandeningos up\xc4\x97s, ant kuri\xc5\xb3 yra pastata keletas HE ir vandens saugykl\xc5\xb3. Bendras metinis krituli\xc5\xb3 kiekis sudaro 800 mlrd m\xc2\xb3, i\xc5\xa1 \xc5\xa1io kiekio 75% i\xc5\xa1garuoja arba susigeri\xc4\x85 \xc4\xaf dirv\xc4\x85, lik\xc4\x99 25% (200 mlrd m\xc2\xb3) patenka \xc4\xaf upes ir e\xc5\xbeerus. 2000\xc2\xa0m. \xc5\xa1alis naudojo 82,75\xc2\xa0km\xc2\xb3 per metus vandens (2% komunalin\xc4\x97ms reikm\xc4\x97ms, 2% pramon\xc4\x97, 95% \xc5\xbeem\xc4\x97s \xc5\xabkis), tai sudaro apie 1288\xe2\x80\x933300\xc2\xa0m\xc2\xb3 vienam gyventojui per metus.\n_START_SECTION_\nUp\xc4\x97s\n_START_PARAGRAPH_\nTailando upi\xc5\xb3 baseinai priklauso Andaman\xc5\xb3 j\xc5\xabrai ir Piet\xc5\xb3 Kinijos j\xc5\xabros Siamo \xc4\xaflankai. Dauguma upi\xc5\xb3 yra maitinamos lietaus vandeniu, o Mekongas ir tirpstan\xc4\x8diais ledynais. Upi\xc5\xb3 vandens lygis labai svyruoja priklausomai nuo metu sezono: lietingojo laikotarpio up\xc4\x97s i\xc5\xa1silieja, sausuoju\xc2\xa0\xe2\x80\x93 greitai senka._NEWLINE_Did\xc5\xbeiausias Tailande yra Menam \xc4\x8cao Prajos baseinas, apimantis 158 000\xc2\xa0km\xc2\xb2 plot\xc4\x85 (apie 38\xc2\xa0% \xc5\xa1alies teritorijos) ir jis nei\xc5\xa1eina u\xc5\xbe \xc5\xa1alies rib\xc5\xb3. Did\xc5\xbeioji baseino dalis yra Menamo lygumoje. Susiliejus Pingui (590 km) ir Nanui (627 km), Menam \xc4\x8cao Praja teka \xc4\xaf pietus 372\xc2\xa0km ir \xc4\xafteka \xc4\xaf Siamo \xc4\xaflank\xc4\x85 sudarydama 135\xc2\xa0km plo\xc4\x8dio delt\xc4\x85. Menam \xc4\x8cao Praja labai reik\xc5\xa1minga Tailando ekonomikai, jos vanduo naudojamas dr\xc4\x97kinimui, ja vyksta laivyba iki Nakhonsavano. Nuo Siano \xc4\xaflankos iki Bankoko up\xc4\x97s vaga yra 8,5\xc2\xa0m gylio, tad iki sostin\xc4\x97s uosto gali plaukti didelio tona\xc5\xbeo j\xc5\xabros laivai._NEWLINE_Antras pagal dyd\xc4\xaf up\xc4\x97s baseinas Tailande yra \xc5\xa1alies rytuose apimantis Korato plynauk\xc5\xa1t\xc4\x99 ir priklauso did\xc5\xbeiausiai pietry\xc4\x8di\xc5\xb3 Azijos Mekongo upei. Plynauk\xc5\xa1t\xc4\x99 kerta Munas su savo intaku \xc4\x8ci. Vakariniame Tailande yra Meklongo, \xc4\xaftekan\xc4\x8dio \xc4\xaf Siamo \xc4\xaflank\xc4\x85, up\xc4\x97s baseinas. \xc5\xa0i\xc4\x85 up\xc4\x99 maitina Kvainoja ir Kvaija \xc4\xaftekan\xc4\x8dios \xc4\xaf Meklong\xc4\x85 ties Kan\xc4\x8danaburiu. Dar viena didel\xc4\x97 Azijos up\xc4\x97 Salvinas teka Mianmaro\xc2\xa0\xe2\x80\x93 Tailando siena ir dvejomis at\xc5\xa1akomis \xc4\xafteka \xc4\xaf Andaman\xc5\xb3 j\xc5\xabr\xc4\x85.\n_START_SECTION_\nE\xc5\xbeerai ir vandens saugyklos\n_START_PARAGRAPH_\nTailande nat\xc5\xabrali\xc5\xb3 e\xc5\xbeer\xc5\xb3 yra ma\xc5\xbeai. Rytin\xc4\x97je Malakos pusiasalio dalyje, netoli Songkhlo, yra did\xc5\xbeiausias Thaleluango e\xc5\xbeeras. 75\xc2\xa0km ilgio e\xc5\xbeeras driekiasi lygiagre\xc4\x8diai Siamo \xc4\xaflankai._NEWLINE_Skirtingai nei e\xc5\xbeer\xc5\xb3, vandens saugykl\xc5\xb3 Tailande yra labai daug. Bhumifolo hidroelektrin\xc4\x97s saugykla (17\xc2\xb014\xe2\x80\xb234.4\xe2\x80\xb3N 98\xc2\xb058\xe2\x80\xb221.5\xe2\x80\xb3E) ant Pingo up\xc4\x97s yra did\xc5\xbeiausia\xc2\xa0\xe2\x80\x93 125\xc2\xa0km ilgio, ant Nano up\xc4\x97s\xc2\xa0\xe2\x80\x93 Karalien\xc4\x97s Sirikitos vandens saugykla skirta dr\xc4\x97kinimui ir yra antra pagal dyd\xc4\xaf (17\xc2\xb045\xe2\x80\xb253.6\xe2\x80\xb3N 100\xc2\xb033\xe2\x80\xb250.0\xe2\x80\xb3E). Ant Kvaijos\xc2\xa0\xe2\x80\x93 \xc5\xa0rinagarindros (14\xc2\xb024\xe2\x80\xb223.2\xe2\x80\xb3N 99\xc2\xb007\xe2\x80\xb249.0\xe2\x80\xb3E) ir Thathungno (14\xc2\xb014\xe2\x80\xb201.5\xe2\x80\xb3N 99\xc2\xb014\xe2\x80\xb210.0\xe2\x80\xb3E), ant Kvainojos\xc2\xa0\xe2\x80\x93 Va\xc4\x8diralongkono (14\xc2\xb047\xe2\x80\xb257.3\xe2\x80\xb3N 98\xc2\xb035\xe2\x80\xb250.9\xe2\x80\xb3E). Malakos pusiasalyje\xc2\xa0\xe2\x80\x93 Ra\xc4\x8daprafo (8\xc2\xb058\xe2\x80\xb219.1\xe2\x80\xb3N 98\xc2\xb048\xe2\x80\xb221.0\xe2\x80\xb3E). Rytin\xc4\x97je \xc5\xa1alies dalyje ant \xc4\x8ci up\xc4\x97s\xc2\xa0\xe2\x80\x93 Lampao (16\xc2\xb036\xe2\x80\xb210.2\xe2\x80\xb3N 103\xc2\xb026\xe2\x80\xb223.9\xe2\x80\xb3E) ir Ubonratno (16\xc2\xb046\xe2\x80\xb228.2\xe2\x80\xb3N 102\xc2\xb037\xe2\x80\xb206.9\xe2\x80\xb3E).'